ΑΙΤΙΟΛΟΓΙΚΗ ΕΚΘΕΣΗ

Κατόπιν αιτήσεως της Πορτογαλίας, το Συμβούλιο ενέκρινε, στις 17 Μαΐου 2011, τη χορήγηση χρηματοδοτικής ενίσχυσης στην Πορτογαλία (εκτελεστική απόφαση 2011/344/ΕΕ του Συμβουλίου) για τη στήριξη ενός σημαντικού προγράμματος οικονομικών και δημοσιονομικών μεταρρυθμίσεων, με στόχο την αποκατάσταση της εμπιστοσύνης, την επάνοδο της οικονομίας σε διατηρήσιμα επίπεδα ανάπτυξης καθώς και την εξασφάλιση της χρηματοοικονομιικής σταθερότητας στην Πορτογαλία, στη ζώνη του ευρώ και στην ΕΕ.

Σύμφωνα με το άρθρο 3 παράγραφος 9 της απόφασης 2011/344/ΕΕ, η Επιτροπή προέβη, από κοινού με το ΔΝΤ και σε συνεργασία με την ΕΚΤ, στην πρώτη επισκόπηση της προόδου των πορτογαλικών αρχών όσον αφορά την υλοποίηση των συμφωνηθέντων μέτρων όπως και την αποτελεσματικότητα και τον κοινωνικοοικονομικό αντίκτυπο των μέτρων αυτών.

Η Επιτροπή, λαμβάνοντας υπόψη τις πρόσφατες οικονομικές, δημοσιονομικές και χρηματοπιστωτικές εξελίξεις και δράσεις πολιτικής, θεωρεί ότι, για να εξασφαλιστεί η επίτευξη των στόχων του προγράμματος, είναι απαραίτητες μερικές περιορισμένης εμβέλειας αλλαγές των όρων οικονομικής πολιτικής, όπως επεξηγείται στις αιτιολογικές σκέψεις των προτεινόμενων τροποποιήσεων της εκτελεστικής απόφασης του Συμβουλίου.

2011/0227 (NLE)

Πρόταση

EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

για την τροποποίηση της εκτελεστικής απόφασης 2011/344/ΕΕ για τη χορήγηση ενωσιακής χρηματοδοτικής ενίσχυσης στην Πορτογαλία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης[1], και ιδίως το άρθρο 3 παράγραφος 2,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Κατόπιν αιτήσεως της Πορτογαλίας, το Συμβούλιο χορήγησε χρηματοδοτική ενίσχυση στη χώρα αυτή (εκτελεστική απόφαση 2011/344/ΕΕ του Συμβουλίου της 17ης Μαΐου 2011) για τη στήριξη ενός σημαντικού προγράμματος οικονομικών και δημοσιονομικών μεταρρυθμίσεων, με στόχο την αποκατάσταση της εμπιστοσύνης, την επάνοδο της οικονομίας σε διατηρήσιμα επίπεδα ανάπτυξης, καθώς και την εξασφάλιση της χρηματοοικονομιικής σταθερότητας στην Πορτογαλία, στη ζώνη του ευρώ και στην ΕΕ.

2. Σύμφωνα με το άρθρο 3 παράγραφος 9 της απόφασης 2011/344/ΕΕ, η Επιτροπή προέβη, από κοινού με το Διεθνές Νομισματικό Ταμείο (ΔΝΤ) και σε συνεργασία με την Ευρωπαϊκή Κεντρική Τράπεζα (ΕΚΤ), στην πρώτη επισκόπηση της προόδου των πορτογαλικών αρχών όσον αφορά την υλοποίηση των συμφωνηθέντων μέτρων όπως και την αποτελεσματικότητα και τον κοινωνικοοικονομικό αντίκτυπο των μέτρων αυτών.

3. Σύμφωνα με τις τρέχουσες προβολές της Επιτροπής για την ονομαστική αύξηση του ΑΕΠ (-0,7 % το 2011, 0,0% το 2012, 2,5% το 2013 και 3,9% το 2014), η πορεία δημοσιονομικής προσαρμογής ευθυγραμμίζεται με τη σύσταση του Συμβουλίου της 2ας Δεκεμβρίου 2009[2] προς την Πορτογαλία, βάσει του άρθρου 126 παράγραφος 7 της συνθήκης και ανταποκρίνεται στην εξέλιξη του δείκτη χρέους προς το ΑΕΠ ως εξής: 101,1% το 2011, 106,2% το 2012, 107,3% το 2013 και 106,4% το 2014. Έτσι, ο δείκτης χρέους προς το ΑΕΠ θα σταθεροποιηθεί το 2013 και στη συνέχεια θα τεθεί σε πτωτική τροχιά, με βάση την παραδοχή ότι θα σημειωθεί περαιτέρω πρόοδος στη μείωση του ελλείμματος. Η δυναμική του χρέους επηρεάζεται από αρκετές εκτός προϋπολογισμού πράξεις, μεταξύ των οποίων σημαντικές κτήσεις χρηματοοικονομικών περιουσιακών στοιχείων κυρίως για πιθανή τραπεζική ανακεφαλαιοποίηση και χρηματοδότηση κρατικών επιχειρήσεων (ΚΕ), και από διαφορές μεταξύ τόκων δεδουλευμένων και εκταμιευθέντων.

4. Το κριτήριο των τριμηνιαίων ποσοτικών επιδόσεων όσον αφορά το ταμειακό υπόλοιπο της γενικής κυβέρνησης για το πρώτο εξάμηνο του 2011 έχει εκπληρωθεί. Ωστόσο, από πρόσφατα στοιχεία διαφαίνεται ένα διευρυνόμενο χάσμα μεταξύ των δημοσιονομικών τάσεων και των στόχων για το έλλειμμα του 2011. Υπερβάσεις των δαπανών κατά το πρώτο εξάμηνο του έτους, μη φορολογικά έσοδα χαμηλότερα των αναμενομένων, και η αναταξινόμηση ορισμένων πράξεων οδήγησαν σε έλλειμμα χρηματοδότησης εκτιμώμενο σε περίπου 1,1 τοις εκατό του ΑΕΠ για το σύνολο του 2011. Το καθαρό κόστος που σχετίζεται με την πώληση της Banco Português de Negócios (BPN), θα προσθέσει άλλο ένα 0,2 τοις εκατό του ΑΕΠ στο ονομαστικό έλλειμμα. Οι αρχές αντέδρασαν άμεσα. Η εκτέλεση του προϋπολογισμού έγινε πιο σφικτή, ψηφίστηκε έκτακτη εισφορά στο πλαίσιο του φόρου εισοδήματος φυσικών προσώπων, οι αυξήσεις των συντελεστών ΦΠΑ του φυσικού αερίου και ηλεκτρικής ενέργειας έχουν οριστεί να εφαρμοστούν πριν από το 2012 και θα επιταχυνθούν οι πωλήσεις βάσει συμφωνιών παραχώρησης. Οι αρχές θα πρέπει επίσης να μεριμνήσουν για τη λήψη επιπλέον μέτρων εξυγίανσης μόνιμου χαρακτήρα ή/και ενωρίτερη εφαρμογή μέτρων που έχουν σχεδιαστεί για το επόμενο έτος. Η εν εξελίξει διαδικασία σταδιακής μεταφοράς των συνταξιοδοτικών ταμείων των τραπεζών στο δημόσιο σύστημα κοινωνικής ασφάλισης υπολογίζεται ότι θα προσφέρει, εκτάκτως, κάποια οικονομική ελάφρυνση στο πλαίσιο εκπλήρωσης του στόχου του ελλείμματος για το 2011. Τα μεταφερόμενα περιουσιακά στοιχεία αυτών των συνταξιοδοτικών ταμείων δεν θα πρέπει να χρησιμοποιηθούν κατά τρόπο επιζήμιο για τη μακροπρόθεσμη διατηρησιμότητα των δημόσιων οικονομικών. Στον τομέα ενίσχυσης της δημοσιονομικής διαχείρισης σημειώνονται πρόοδοι με τη βελτίωση της υποβολής εκθέσεων και της παρακολούθησης και με τη μεταρρύθμιση του δημοσιονομικού πλαισίου σύμφωνα με τις συστάσεις των υπηρεσιών της Ευρωπαϊκής Επιτροπής και του προσωπικού του Διεθνούς Νομισματικού Ταμείου.

5. Οι τράπεζες καταβάλλουν προσπάθειες προκειμένου να επιτύχουν τις προβλεπόμενες από το πρόγραμμα υψηλότερες κεφαλαιακές απαιτήσεις. Τροποποιείται η υφιστάμενη νομοθεσία ώστε να ενισχυθεί ο επαυξημένος μηχανισμός στήριξης της φερεγγυότητας. Μια ισόρροπη και εύτακτη απομόχλευση του τραπεζικού τομέα εξακολουθεί να είναι κρίσιμης σημασίας, διασφαλίζοντας παράλληλα επαρκείς πιστώσεις για δυναμικούς κλάδους ώστε να τονωθεί η ανάπτυξη. Έχει βρεθεί αγοραστής για την BPN, αν και η συμφωνία δεν έχει ακόμη λάβει την έγκριση των αρχών ανταγωνισμού της Ευρωπαϊκής Ένωσης. Έχει επίσης σημειωθεί πρόοδος στην ενίσχυση του εποπτικού και ρυθμιστικού πλαισίου, μεταξύ άλλων και μέσω τεχνικής βοήθειας. Οι πορτογαλικές τράπεζες πέρασαν το Ιούλιο του 2011 τα τεστ αντοχής της Ευρωπαϊκής Αρχής Τραπεζών (ΕΑΤ) με ανάμεικτα αποτελέσματα, πράγμα που ενισχύει την ανάγκη να τεθούν σε εφαρμογή οι μεταρρυθμίσεις του προγράμματος ώστε να ενισχυθεί ο τομέας.

6. Παρά το σχετικά μεγάλο ποσό της πρώτης δόσης που εκταμιεύτηκε, η ταμειακή κατάσταση της κυβέρνησης παραμένει υπό πίεση. Αυτό εξηγείται από τις αυξανόμενες ανάγκες για χρηματοδότηση των ΚΕ, από την κατακόρυφη αύξηση της εξαργύρωσης γραμματίων αποταμίευσης από τα νοικοκυριά, και από τις επίμονες οικονομικές καταπονήσεις της κεφαλαιαγοράς.

7. Η πρόοδος των μεταρρυθμίσεων στις αγορές εργασίας και προϊόντων είναι απαραίτητη, έτσι ώστε να αποκατασταθεί η ανταγωνιστικότητα και να ενισχυθεί το αναπτυξιακό δυναμικό. Ως προς αυτό, τα ειδικά δικαιώματα του κράτους σε ιδιωτικές εταιρείες έχουν καταργηθεί πριν από το προβλεπόμενο. Επιταχύνεται και διευρύνεται το πρόγραμμα ιδιωτικοποιήσεων. Μια εκτεταμένη και επείγουσα αναδιάρθρωση των ΚΕ συγκαταλέγεται στις κύριες προτεραιότητες της κυβέρνησης. Προωθούνται οι μεταρρυθμίσεις στην αγορά εργασίας που αποσκοπούν στην ευθυγράμμιση της προστασίας και των δικαιωμάτων που παρέχονται στο πλαίσιο συμβάσεων ορισμένου και συμβάσεων αορίστου χρόνου και σημειώνεται πρόοδος στη δημιουργία ενός ταμείου χρηματοδοτούμενου από την εργοδοσία για την πληρωμή των δικαιωμάτων απόλυσης των εργαζομένων. Σημειώνεται πρόοδος στο πλαίσιο της προετοιμασίας μιας επονομαζόμενης «δημοσιονομικής υποτίμησης», ουδέτερης σε επίπεδο προϋπολογισμού, και οι αρχές παραμένουν αποφασισμένες να προχωρήσουν σε ένα πρώτο σημαντικό βήμα στον τομέα αυτό με τον προϋπολογισμό του 2012.

8. Υπό το πρίσμα των εξελίξεων αυτών θα πρέπει να τροποποιηθεί η εκτελεστική απόφαση 2011/344/ΕΕ του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 3 της εκτελεστικής απόφασης 2011/344/ΕΕ του Συμβουλίου τροποποιείται ως εξής:

1) στην παράγραφο 5, τα στοιχεία α), β) και γ) αντικαθίστανται από το ακόλουθο κείμενο:

« α) Η Πορτογαλία εφαρμόζει πλήρως τα μέτρα δημοσιονομικής εξυγίανσης που προβλέπονται στον προϋπολογισμό του 2011, ανερχόμενα σε περίπου 9 δισεκατ. ευρώ, και τα κατόπιν εξαγγελθέντα από την κυβέρνηση πρόσθετα μέτρα εξυγίανσης. Προκειμένου να αντισταθμίσει τις αρνητικές δημοσιονομικές τάσεις και τους ανακύπτοντες κινδύνους για την επίτευξη του στόχου ελλείμματος για το 2011, η Πορτογαλία οφείλει να κάνει πιο σφικτή την εκτέλεση του προϋπολογισμού, να θέσει σε εφαρμογή την ήδη εγκριθείσα έκτακτη εισφορά στο πλαίσιο του φόρου εισοδήματος φυσικών προσώπων το 2011, να μεταφέρει από το 2012 στην 1η Οκτωβρίου 2011 την αύξηση του συντελεστή ΦΠΑ για το φυσικό αέριο και την ηλεκτρική ενέργεια και να επιταχύνει τις πωλήσεις βάσει συμφωνιών παραχώρησης. Η κυβέρνηση μεριμνά επίσης για τη θέσπιση άλλων μέτρων εξυγίανσης μόνιμου χαρακτήρα ή/και για την ενωρίτερη θέση σε εφαρμογή άλλων μέτρων που έχουν σχεδιαστεί για το 2012. Η εν εξελίξει διαδικασία σταδιακής μεταφοράς των συνταξιοδοτικών ταμείων των τραπεζών στο σύστημα κοινωνικής ασφάλισης του Δημοσίου συμβάλλει, εκτάκτως, στην εκπλήρωση του στόχου του δημοσιονομικού ελλείμματος για το 2011. Τα μεταφερόμενα περιουσιακά στοιχεία των εν λόγω ασφαλιστικών ταμείων δεν χρησιμοποιούνται κατά τρόπο επιζήμιο για τη μακροπρόθεσμη διατηρησιμότητα των δημόσιων οικονομικών.

β) η Πορτογαλία θεσπίζει μέτρα για την ενίσχυση της διαχείρισης των δημοσίων οικονομικών. Η Πορτογαλία θέτει σε εφαρμογή τα μέτρα που προβλέπονται από το νέο νόμο για το δημοσιονομικό πλαίσιο, συμπεριλαμβανομένης της κατάρτισης μεσοπρόθεσμου δημοσιονομικού πλαισίου, εκπονεί μια μεσοπρόθεσμη φορολογική στρατηγική και ιδρύει ένα ανεξάρτητο δημοσιονομικό συμβούλιο. Ενισχύονται σημαντικά τα δημοσιονομικά πλαίσια σε τοπικό και περιφερειακό επίπεδο, ευθυγραμμίζοντας ειδικότερα τους αντίστοιχους νόμους χρηματοδότησης προς τους όρους του νόμου για το δημοσιονομικό πλαίσιο. Η Πορτογαλία ενισχύει περαιτέρω την ενημέρωση και παρακολούθηση των δημόσιων οικονομικών, ιδιαιτέρως των ληξιπρόθεσμων οφειλών· καταρτίζει στρατηγική για τη ρύθμιση των οφειλών αυτών, όπως και για την ενδυνάμωση των κανόνων και διαδικασιών εκτέλεσης του προϋπολογισμού. Η Πορτογαλία αρχίζει τη διενέργεια, στο πλαίσιο της διαδικασίας προϋπολογισμού, συστηματικής και τακτικής ανάλυσης των δημοσιονομικών κινδύνων, μεταξύ άλλων, των κινδύνων που απορρέουν από τις συμπράξεις δημόσιου και ιδιωτικού τομέα (ΣΔΙΤ) από τις ΚΕ.

γ) Η Πορτογαλία συνεχίζει την ενίσχυση της λειτουργίας της αγοράς εργασίας, ιδίως λαμβάνοντας μέτρα μεταρρύθμισης της νομοθεσίας για την προστασία της απασχόλησης, της πολιτικής καθορισμού των μισθών και της πολιτικής ενεργού αγοράς εργασίας.»

2) στην παράγραφο 5, το στοιχείο ε) αντικαθίσταται από το ακόλουθο κείμενο:

« ε) Η Πορτογαλία συνεχίζει το άνοιγμα της οικονομίας της στον ανταγωνισμό. Η κυβέρνηση λαμβάνει τα απαραίτητα μέτρα που θα διασφαλίζουν ότι το Πορτογαλικό Δημόσιο ή οποιοσδήποτε δημόσιος οργανισμός δεν συνάπτει, με την ιδιότητά του ως μετόχου, συμφωνίες μεταξύ μετόχων οι οποίες είναι δυνατόν να παρεμποδίζουν την ελεύθερη κυκλοφορία των κεφαλαίων ή να επηρεάζουν τον έλεγχο των διοικήσεων των εταιρειών. Επίσης, με τον νέο νόμο για τις ιδιωτικοποιήσεις θα τηρούνται οι αρχές της ελεύθερης κυκλοφορίας των κεφαλαίων και δεν θα επιτρέπονται ειδικά δικαιώματα υπέρ του Δημοσίου ούτε θα του απονέμονται τέτοια δικαιώματα. Αναθεωρείται το δίκαιο του ανταγωνισμού με στόχο να βελτιωθεί η ταχύτητα και η αποτελεσματικότητα της εφαρμογής των κανόνων ανταγωνισμού.»

3) στην παράγραφο 5, προστίθενται τα ακόλουθα στοιχεία ζ) και η):

« ζ) Η Πορτογαλία θεσπίζει μέτρα που βελτιώνουν την αποδοτικότητα και τη βιωσιμότητα των ΚΕ σε κεντρικό, περιφερειακό και τοπικό επίπεδο. Συντάσσει ένα διεξοδικό έγγραφο στρατηγικής για τις ΚΕ, το οποίο περιέχει επισκόπηση της τιμολογιακής δομής και των παρεχόμενων υπηρεσιών όπως και ένα σχέδιο συρρίκνωσης των δανειακών τους αναγκών από το 2012. Θέτει σε εφαρμογή τα τρέχοντα σχέδια για μείωση των δαπανών λειτουργίας των ΚΕ που υπάγονται σην κενρική κυβέρνηση (εξαιρουμένων αυτών του τομέα υγείας) σε ποσοστό τουλάχιστον 15 % καά μέσον όρο και εκπονεί αντίστοιχο σχέδιο για τις ΚΕ τις υπαγόμενες στην περιφερειακή και τοπική αυτοδιοίκηση.

η) Η Πορτογαλία υλοποιεί το πρόγραμμα ιδιωτικοποιήσεων. Ειδικότερα, εντός του 2011. το Δημόσιο θα πωλήσει τα μερίδια συμμετοχής του στην EDP, στη REN και στη GALP, και, εφόσον το επιτρέπουν οι συνθήκες της αγοράς, στην TAP. Εκπονείται ένα στρατηγικό σχέδιο ιδιωτικοποίησης της Parpublica. Το σχέδιο ιδιωτικοποίησης μέχρι και το 2013 καλύπτει επίσης την Aeroportos de Portugal, τον κλάδο εμπορευματικών μεταφορών της CP, της Correios de Portugal και της Caixa Seguros, καθώς και μια σειρά μικρότερων εταιρειών.»

4) στην παράγραφο 6, τα στοιχεία α) και β) αντικαθίστανται από το ακόλουθο κείμενο:

« α) Ο προϋπολογισμός του 2012 περιλαμβάνει δημοσιονομικά ουδέτερη αναβαθμονόμηση του φορολογικού συστήματος με στόχο τη μείωση του κόστους εργασίας και την τόνωση της ανταγωνιστικότητας. Η μεταρρύθμιση αυτή θα αναπτυχθεί σε διαβούλευση με την ΕΕ, το ΔΝΤ και την ΕΚΤ.

β) Τα οριζόμενα στα στοιχεία γ) και δ) μέτρα, που ανέρχονται σε τουλάχιστον 5,1 δισεκ. ευρώ, περιλαμβάνονται στον προϋπολογισμό του 2012. Επιπλέον μέτρα, κυρίως στο σκέλος των δαπανών, λαμβάνονται ώστε να καλυφθεί όποια διαφορά ενδεχομένως προκύψει από τις δημοσιονομικές εξελίξεις το 2011. Η κυβέρνηση συντάσσει επικαιροποιημένη εκτίμηση της δημοσιονομικής κατάστασης και των δημοσιονομικών προοπτικών ενόψει της συζήτησης του προϋπολογισμού 2012 με την ΕΚ, το ΔΝΤ και την ΕΚΤ πριν από την έγκρισή του από την κυβέρνηση.»

5) στην παράγραφο 8, τα στοιχεία α), β) και γ) αντικαθίστανται από το ακόλουθο κείμενο:

« α) ενθαρρύνει τις τράπεζες να ενισχύσουν τα αποθέματα εξασφαλίσεών τους και επιτηρεί την έκδοση των εγγυημένων από το Δημόσιο τραπεζικών ομολόγων, η οποία έχει εγκριθεί για ποσό έως 35 δισεκ. Ευρώ σύμφωνα με τους ενωσιακούς κανόνες για τις κρατικές ενισχύσεις·

β) παρακολουθεί προσεκτικά τα σχέδια που υποβάλλουν οι τράπεζες ώστε ο δείκτης βασικού κεφαλαίου κατηγορίας 1 να φθάσει στο 9 τοις εκατό μέχρι το τέλος του 2011 και στο 10 τοις εκατό, το αργότερο μέχρι το τέλος του 2012. Εάν οι τράπεζες δεν είναι σε θέση να επιτύχουν εγκαίρως τα κατώφλια επάρκειας ιδίων κεφαλαίων, πιθανώς θα χρειαστεί η προσωρινή παροχή μετοχικού κεφαλαίου από το Δημόσιο στις ιδιωτικές τράπεζες μέσω του συσταθέντος μηχανισμού στήριξης της φερεγγυότητας των τραπεζών, ύψους 12 δισεκ. ευρώ·

γ) εξασφαλίζει ισόρροπη και εύτακτη απομόχλευση του τραπεζικού τομέα, η οποία εξακολουθεί να είναι ουσιώδους σημασίας για την εξάλειψη των ανισορροπιών της χρηματοδότησης σε μόνιμη βάση. Τα σχέδια χρηματοδότησης των τραπεζών στοχεύουν στη μείωση του δείκτη χορηγήσεων προς καταθέσεις σε περίπου 120 τοις εκατό καθώς και μείωση της εξάρτησης από χρηματοδότηση προερχόμενη από το Ευρωσύστημα κατά τη διάρκεια του προγράμματος. Η Τράπεζα της Πορτογαλίας θα πρέπει να ζητήσει από τις τράπεζες να έχουν επανεξετάσει τα σχέδια χρηματοδότησής τους έως το τέλος Σεπτεμβρίου. Τα εν λόγω σχέδια επανεξετάζονται κάθε τρίμηνο, αρχής γενομένης από τη δεύτερη αναθεώρηση του προγράμματος. Σε περιπτώσεις παρέκκλισης από τα σχέδια χρηματοδότησης των τραπεζών η Τράπεζα της Πορτογαλίας προβαίνει στις προσήκουσες ενέργειες.»

(6) στην παράγραφο 8, το στοιχείο ε) αντικαθίσταται από το ακόλουθο κείμενο:

« ε) βεβαιώνεται ότι γίνονται οι αναγκαίες προσαρμογές στην κρατική Caixa Geral de Depositos (CGD) ώστε να αυξηθεί η κεφαλαιακή βάση του βασικού τραπεζικού σκέλους της. Οι αναγκαίοι πόροι για την αύξηση της κεφαλαιακής βάσης πρέπει να προέλθουν μέσα από τον ίδιο τον όμιλο. Ολοκληρώνει την πώληση της Banco Português de Negócios (BPN) αφού λάβει έγκριση από την Ευρωπαϊκή Επιτροπή σύμφωνα με τους κανόνες που διέπουν τον ανταγωνισμό και τις κρατικές ενισχύσεις.»

Άρθρο 2

Η παρούσα απόφαση απευθύνεται στην Πορτογαλική Δημοκρατία.

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

,

Για το Συμβούλιο

Ο Πρόεδρος

[1] ΕΕ L 118, 12.5.2010, σ. 1.

[2] 15759/09